179 die naweek in S-Kaap vasgetrek | Netwerk24
Volgens die polisie is verskeie van sy eenhede ontplooi in verskillende gebiede wat onder misdaad deurloop. 179 mense is in hegtenis geneem.
Vrydag het lede van die misdaadvoorkomingseenheid in Knysna op 'n wenk gereageer en op 'n huis in Reënboogstraat in Hornlee toegesak. In die huis het die polisie afgekom op dwelms wat in 'n slaapkamer versteek was. Daar is beslag gelê op 105 Mandrax-tablette, 'n sak dagga, tien kleiner pakkies dagga en 18 sakkies tik. Die dwelms se waarde is sowat R35 000. 'n Man is in hegtenis geneem op 'n aanklag van dwelmhandel.
In Oudtshoorn is agt mense sedert Vrydag by 'n padblokkade vir die besit van dwelms en nog vyf vir die besit van gevaarlike wapens in hegtenis geneem. Daar is beslag gelê op klein hoeveelhede tik en 'n aantal Mandrax-tablette, 'n byl, jagmes en drie Okapi-messe, luidens 'n verklaring.
Kapt. Malcolm Pojie, polisiewoordvoerder, sê die ander inhegtenisnemings hou verband met misdade wat sedert die begin van die naweek in sekere gebiede aangemeld is.
• In nog 'n voorval is 'n 56-jarige vrou Sondag in Dysselsdorp, Oudtshoorn, in hegtenis geneem nadat 26 kg dagga in haar huis gevind is wat glo plaaslik verkoop sou word. Die dagga se waarde is sowat R37 000.